Total War: Warhammer

Total War: Warhammer (ქართ. ტოტალური ომი: საომარი ურო) — „Total War“-ის სერიის რიგით მეათე სტრატეგიული თამაში და პირველი, რომელიც დაფუძნებულია არა ისტორიულ, არამედ Games Workshop-ის კუთვნილი ფენტეზი Warhammer Fantasy Battles-ის თემატიკაზე. შექმნილია Creative Assembly-ს და გამოქვეყნებულია Sega-ის მიერ 2016 წელს. ეს არის პირველი თამაში Warhammer-ის ტრილოგიაში. მეორე ნაწილი გამოვიდა 2017 წლის 28 სექტემბერს, მესამე ნაწილი გამოვიდა 2022 წლის 17 თებერვალს. გეიმპლეი დაფუძნებულია რიგითული სტრატეგიის რუკაზე ბრძოლების რეალური დროის ტაქტიკის რეჟიმში მართვაზე. მოქმედება მიმდინარეობს Warhammer Fantasy Battles-ის გამოგონილ სამყაროში, კონტინენტზე სახელად ძველი სამყარო (ადგილობრივი ევროპის ანალოგი), იმპერიის კალენდრით 2500-იან წლებში. მოთამაშის კონტროლის ქვეშ გადადის კონტინენტის ერთ-ერთი ფრაქცია და მისი მოვალეობაა გამარჯვების მიღწევა ამ ფრაქციასთან დაკავშირებული პირობების შესრულების შედეგად. წინა, ისტორიული თემატიკის მქონე თამაშებისგან განსხვავებით, გენერლები ბრძოლებში მონაწილეობენ პირადი გვარდიის გარეშე, მაგრამ ისინი უნიკალურ საომარ ერთეულებს წარმოადგენენ. თამაშში შემოიტანეს ჯადოქრობის მექანიკა, მფრინავი და მითური არსებები საომარი ერთეულების სახით და უნიკალური უნარები სხვადასხვა სახის აგენტებისა და რაზმებისთვის. გენერლებს შორის გამოიყოფიან ლეგენდარული ლორდები — განსაკუთრებული შესაძლებლობების მქონე უნიკალური პერსონაჟები (ყოველი თამაში იწყება ერთი ლეგენდარული ლორდის არჩევით, დანარჩენები დაბლოკილები არიან და მათი გახსნა კამპანიის მსვლელობისას შეიძლება). ჯარებთან შეერთებული აგენტები ასევე მონაწილეობენ ბრძოლებში. ასევე დაემატა სიბილწის ეფექტი: ქაოსის მიმდევრები და ვამპირები ავრცელებენ, შესაბამისად, ქაოსისა და ვამპირების სიბილწეს, რაც უარყოფითად მოქმედებს სხვა ფრაქციების რეგიონებზე. იმ მიწებზე, სადაც სიბილწე დიდი რაოდენობითაა, სხვა ფრაქციის არმიები მუდმივ დანაკარგს განიცდიან, ხოლო ვამპირების არმიები დანაკარგს განიცდიან „სუფთა“ მიწებზე გადაადგილებისას (ქაოსის მეომრებისგან განსხვავებით). ორკებისა და ნადირხალხის არმიებს აქვთ სპეციალური აგრესიის სკალა, რომელიც შევსებისას წარმოქმნის ხელოვნური ინტელექტის მიერ კონტროლირებად მოკავშირე არმიას (რომელსაც ჰქვია „ვააა!“ ორკების არმიისთვის და „ბღავილა ჯოგი“ ნადირხალხისთვის), რომელიც გამუდმებით თან მიჰყვება მას. როგორც Total War-ის ბოლო დროის სტრატეგიებში, ასევე Warhammer-ში რუკა დაყოფილია პროვინციებად, რომლებიც შედგება რამდენიმე (ერთიდან ოთხის ჩათვლით) რეგიონისგან, რომელთაგან ერთი წარმოადგენს ცენტრალურს. პროვინციაში, რომელიც მთლიანად ერთი ფრაქციას ეკუთვნის, შესაძლებელია გარკვეული ბრძანების გატარება, რომელიც გაზრდის შემოსავალს, შეამცირებს შენობების მშენებლობის ან რაზმების დაქირავების ფასს, გაუმჯობესებს წესრიგს ან ექნება სხვა ეფექტი. ასევე, საერთო კულტურის მქონე ფრაქციებს (იმპერიის სამთავროებს, ჯუჯების კარაკებს, ბრეტონიის საჰერცოგოებს, ვამპირთა კლანებს, ორკების ტომებს) შეუძლიათ კონფედერაციის გზით გაერთიანება, მაგრამ კონფედერაციის ინიციატორი შეიძლება იყოს მხოლოდ სათამაშოდ ხელმისაწვდომი ფრაქცია — მაგალითად, მიდენლანდი ან შტირლანდი კონფედერაციას ვერ შექმნის მაშინ, როდესაც ანგრუნდის კლანსა და არგუილონს შეუძლიათ სხვა ჯუჯებისა (ანგრუნდის შემთხვევაში) და ტყის ელფების (არგუილონის შემთხვევაში) ფრაქციების შეერთება მაშინაც კი, როდესაც მათ მოთამაშე არ აკონტროლებს. სიუჟეტის მიხედვით, იმპერიაში იწყება შინადაპირისპირება სხვადასხვა სამთავროებს შორის კარლ ფრანცის, რაიკლანდის კურფიურსტის, იმპერატორად არჩევის გამო, აღმოსავლეთით, სილვანიის სამთავროში, ფონ კარშტაინების ვამპირთა საგვარეულო დაბრუნდა და აღზევებას იწყებს, მსოფლიოს კიდის მთებში ჯუჯების სამეფოები ებრძვიან ორკებისა და გობლინების შემოსევას, სამხრეთის უდაბურ მიწებში ორკების დიდი ბელადი გრიმგორ რკინისტყავა მწვანეკანიანთა ურდოებს აგროვებს, ხოლო უკიდურეს ჩრდილოეთში ქაოსის საომარი ბანდები არქაონ მარადრჩეულის მახვილის ქვეშ ერთიანდებიან. კამპანიაში თავდაპირველად ხელმისაწვდომი იყო მხოლოდ ოთხი ფრაქცია: ადამიანთა იმპერია, მწვანეკანიანები, ჯუჯები და ვამპირი გრაფები. დროთა განმავლობაში, სხვადასხვა DLC-ის გამოშვებასთან ერთად, მათი რაოდენობა გაიზარდა. საბოლოოდ კამპანიაში ხელმისაწვდომია შემდეგი ფრაქციები და ლეგენდარული ლორდები: ადამიანთა იმპერია: იმპერატორი კარლ ფრანცი, უზენაესი პატრიარქი ბალთაზარ გელტი და დიადი თეოგონისტი ფოლკმარ პირქუში; მწვანეკანიანები: გრიმგორ რკინისტყავა და აჟაგ გამჟლიტავი; ქვეფრაქცია სისხლხელიანები: დიადი მწვანე წინასწარმეტყველი ვურზაგი; ქვეფრაქცია დაბრეცილი მთვარე: სკარსნიკი; ჯუჯები: უზენაესი ხელმწიფე თორგრიმ საჩივართმცველი, უნგრიმ რკინისმჯიღი და თეთრი ჯუჯა გრომბრინდალი; ქვეფრაქცია კლანი ანგრუნდი: მეფე ბელეგარ რკინისურო; ვამპირი გრაფები: მანფრედ ფონ კარშტაინი, ჰაინრიხ კემლერი და ჰელმან გორსტი; ქვეფრაქცია ფონ კარშტაინები: ვლად ფონ კარშტაინი და იზაბელა ფონ კარშტაინი; ქაოსის მეომრები: არქაონ მარადრჩეული, ხოლეკ მზემშთანთქმელი და ზიგვალდ დიდებული; ბრეტონიის სამეფო: მეფე ლუან ლეონკური (ლომგული); ქვეფრაქცია ბორდელო: ჰერცოგი ალბერიკ დ'ბორდელო; ქვეფრაქცია კარკასონი: ფერია-შემლოცველი მორგიანა; ტყის ელფები: მეფე ორიონი; ქვეფრაქცია არგუილონი: დურთუ; ნადირხალხი: ხაზრაკ ცალთვალა, მალაგორ ავბედითი და მორღურ ჩრდილგამცემი. ნორსკა: ვულფრიკ მოხეტიალე; ქვეფრაქცია ზამთარეშვი: ტროლთა მეფე თროგი. გეოგრაფიული თავისებურებების გამო ადამიანებს (უფრო ზუსტად, იმპერიელებს და ბრეტონებს) და ვამპირებს არ შეუძლიათ ჯუჯების, ორკების, ნორსკებისა და ტყის ელფების ტერიტორიებზე დასახლება, ჯუჯებსა და ორკებს არ შეუძლიათ ადამიანებისა და ელფების მიწების დაკავება, ხოლო ნორსკებს შეუძლიათ მხოლოდ სანაპირო დასახლებებისა და ქვეყნების დედაქალაქების დაპყრობა (DLC „ნორსკას“ გამოშვებამდე მათ ესეც არ შეეძლოთ, სახლობდნენ მხოლოდ თავიანთ მშობლიურ ნახევარკუნძულზე). მარტო ელფებს შეუძლიათ სხვა ხალხების მიწებზე დასახლება, მაგრამ სინამდვილეში ისინი ქმნიან მხოლოდ ავანპოსტებს — ნამდვილი დასახლებები მხოლოდ მათი მშობლიური ტყის, ათელ ლორენის, ფარგლებში არსებობს. ნადირხალხსა და ქაოსის არმიებს არ შეუძლიათ დასახლებების დაკავება — ისინი ურდოს სახით არსებობენ, ამიტომ შეუძლიათ მხოლოდ დაპყრობილი ქალაქების ძარცვა და ნგრევა. თამაშმა მიიღო დადებითი შეფასებები ვიდეო თამაშების მიმოხილველებისგან. საერთო განხილვების საიტ Metacritic-ზე ფლობს 86/100. ასევე წარმატებული აღმოჩნდა კომერციულადაც. ის იქცა ყველაზე სწრაფად გაყიდვად თამაშად სერიიდან. გამოსვლიდან რამდენიმე დღეში გაიყიდა ნახევარი მილიონი ასლის ოდენობით. ოფიციალური საიტი „Total War: Warhammer“ — კინოფილმების ინტერნეტ-მონაცემთა ბაზა (ინგლისური) ↑ Total War: Warhammer is just the start of a new strategy trilogy. ↑ Total War: Warhammer is official; 'coming soon' to PC. ↑ Total Warhammer DLC ended with Bretonnia as devs switch to sequel. ↑ Sweet Khorne: Total Warhammer – Blood For The Blood God. ↑ TOTAL WAR: WARHAMMER - CALL OF THE BEASTMEN REVIEW. ↑ Total War: Warhammer – Grim and the Grave New Units Guide. ↑ Total War: Warhammer – The King and the Warlord (Video Game DLC). ↑ Total War: Warhammer - Realm of the Wood Elves DLC is now available. ↑ Total War: Warhammer Adds A New Race As A Warhammer 2 Pre-Order Bonus. ↑ Total War: Warhammer for PC reviews. Metacritic. CBS Interactive. ციტირების თარიღი: 2015-02-13. ↑ Daniel Starkey. (2015-02-12) Total War: Warhammer review: Horders. GameSpot. ციტირების თარიღი: 2015-02-13. ↑ Matthew Elliott. (2015-02-12) Total War: Warhammer review. GamesRadar. ციტირების თარიღი: 2015-02-13. ↑ TJ Hafer. (2015-02-13) Total War: Warhammer review: Greatness from the Ashes. IGN. ციტირების თარიღი: 2015-02-13. ↑ Total War: Warhammer Metacritic listing. Metacritic. ციტირების თარიღი: 19 მაისი, 2016. ↑ Yin-Poole, Wesley. Total War: Warhammer is the fastest-selling Total War game ever. Gamer Network (27 მაისი, 2016). ციტირების თარიღი: 27 May 2016.